Predkladacia správa

 
         Návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky (bod 11 v mesiaci december).
 
Hlavnými cieľmi zákona je transpozícia novej smernice o vodičských preukazoch a zavedenie dvoch častí osvedčenia o evidencii v súlade so smernicou o registračných dokumentoch pre vozidlá.
 
Smernica Európskeho parlamentu a Rady 2006/126/ES z 20. decembra 2006 o vodičských preukazoch ruší smernicu 91/439/EHS s účinnosťou od 19. januára 2013, avšak povinnosť transpozície majú členské štáty už k 19. januáru 2011. Najväčšie zmeny v tejto oblasti sa týkajú skupín motorových vozidiel a vodičských oprávnení, skúšobných komisárov a výmeny a obnovy vodičských preukazov.
 
Smernica 2003/127/ES umožnila členským štátom vydávať dve časti osvedčenia o evidencii. Predkladaným návrhom zákona sa zavádza osvedčenie o evidencii časť I, ktoré bude musieť mať vodič motorového vozidla pri vedení vozidla pri sebe. Táto časť I sa bude vydávať vo forme polykarbonátovej čipovej karty, pričom snahou je vyhovieť požiadavkám na lepšiu manipuláciu, zvýšenie ochrany a zabránenie nadmerného opotrebovávania súčasného osvedčenia o evidencii. Na rozdiel od papierovej verzie súčasného osvedčenia o evidencii                                  sa prostredníctvom čipu umožní aj zvýšiť počet údajov, ktoré bude časť I obsahovať.
 
Predkladaný návrh zákona obsahuje v nadväznosti na zmeny v zákone o cestnej premávke aj novely ďalších zákonov:
-         zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov,
-         zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov,
-         zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov,
-         zákon č. 725/2004 Z. z. o podmienkach prevádzky motorových vozidiel v premávke                  na pozemných komunikáciách a o zmene a doplnení niektorých zákonov v znení neskorších predpisov,
-         zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov. 
 
Finančné dopady návrhu zákona na štátny rozpočet sú vyjadrené v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. 

Predkladaný návrh zákona bol predmetom riadneho medzirezortného konania. Vyhodnotenie pripomienkového konania je uvedené v prílohe.
 
Návrh predmetného zákona bol 15. decembra 2009 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.
 
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom Európskych spoločenstiev a právom Európskej únie.